Nuwe maatreëls vir kinders wat reisArgieffoto Die Suid-Afrikaanse Lugdiens het Sondag gesê kinders wat na en van Suid-Afrika reis, sal binnekort bykomende dokumente benodig. “Ons sal van 1 Oktober af nie meer enige reisigers kan aanvaar wat nie die nodige dokumentasie het nie,” het Tlali Tlali, woordvoerder vir SAL, in ŉ verklaring gesê. Die nuwe maatreëls volg nadat nuwe immigrasiewette in werking getree het wat bepaal dat ŉ “kind” enigiemand onder 18 jaar oud is. Kinders wat saam met albei hul ouers reis, moet ŉ volledige geboortesertifikaat met al twee ouers se name daarop, kan toon. ŉ Kind wat net saam met een ouer reis, moet óf oor ŉ beëdigde verklaring van die ander ouer beskik waarin toestemming verleen word vir die kind om te reis, óf ŉ hofbevel wat voogdyskap aandui, óf die sterftesertifikaat van die ander ouer. Indien die kind saam met mense reis wat nie hul ouers is nie, moet hulle beëdigde verklarings kan toon van hul ouers of voogde, afskrifte van die ouers of voogde se identiteitsdokumente of paspoorte en hul kontakbesonderhede. Kinders wat as ŉ minderjarige sonder ŉ metgesel reis benodig selfs nog meer dokumente, insluitend ŉ dokument wat inligting verskaf oor die persoon wat die kind gaan ontvang. Enige dokumente wat nie in Engels is nie, moet deur ŉ beëdigde vertaler vertaal wees en gesertifiseer wees. “Hierdie maatreëls verseker die veiligheid van kinders en word verwelkom,” het Tlali bygevoeg. -SAPA